  Руслан Нуриахметов Анжелика Тихонова корреспондент Удмуртиын «омикрон» штаммен висисьёслэн лыдзы тулыспаллэн нырысетӥ ӝыныяз тужгес трос луоз шуыса чаклало. Со сярысь элькунысь тазалыкез утёнъя министерстволэн пресс-службаез ивортӥз. «Солэн («омикрон» штаммлэн – ред.) вӧлмон ӝоглыкез, азьвылъёсыныз ӵошатыса, 5-6 поллы вылӥынгес. Соин ик матысь 6-8 арняосы выль коронавирус инфекциен черламъёслэн лыдзы йылоз. Чакламъя, 2-3 арня ӵоже висисьёс йыло, собере лыдзы огмыдашес возиське но кулэсмыны кутске. Висисьёслэсь йылэмзэс тулыспаллэн нырысетӥ арняысеныз возьмаськом» Марина Петренко, Удмуртысь тазалыкез утёнъя министрлэн воштӥсез «Омикрон», коронавируслэн мукет штаммъёсыз сямен ик, шокан сӧзнэтэз сӧре. Соин ик нырзы тырыса, ньылонзы бичатыса, температуразы будыса, ӟигарзы ӧвӧлэн вазиськисьёслэн коронавирус инфекцизы ӧвӧл шуыны эскеронъёстэк уг быгато. Выль штамм зынъёсты шӧдонэз уг быдты, но адямилэн ӟигар быре но жум луэ (астения). Черламъёс туж ӝог жадё, мылкыдзы ялан вошъяське, асьсэды киязы кутыны, умой изьыны уг быгато, зол куараосты, мултэс югытэз, юн зынъёсты уг чидало. «Туннэ амбулаторной висисьёслэн лыдзы йылэ шуыса адӟиськом, соослэн висёнзы капчиен яке шоро-куспо ортче. Эмъюртэ вуттон учыръёс трсогес уг луо на, соин нырысь ик поликлиникаосты но амбулаториосты дасяськом» Марина Петренко, Удмуртысь тазалыкез утёнъя министрлэн воштӥсез 24-тӥ толшорысен поликлиникаосы ужаны ординаторъёсты но Ижысь кун академиысь но Элькун эм коллеждысь берпуметӥ курсъёсын дышетскисьёсты кутозы. Студентъёс калыклэсь мынон-ветлонзэс радъялозы, амбулаторной картаос сётъялозы, эмъюмъёс люкылозы, электрон ресурсъёсты нуозы. Нош ординаторъёс поликлиникаосын но вызовъёсын тыршозы. Марина Петренколэн кылъёсызъя, резервын ог 6 сюрс адями. Озьы ик уж борды волонтёръёс но итӥськозы. Со сяна, кык колл-центръёс ужзэс азьланьтозы – 122 номеръя (валтӥсь ужзы – калыкез эмчи доры гожтон) но 8-800-100-24-47 номеръя (та номеръя адямиос тазалыкез утёнъя юанъёссылы валэктонъёс басьтыны быгатозы, но валтӥсь ужзы – доразы эмъяськисьёслы жингыръян). Тодэ вайытом, та дырлы элькунын«омикрон» штаммен 15 черламъёсты шараязы ини. Матысь дыре Удмуртиысь эмъюртъёсын коронавирусэн висисьёслы ватсаса интыос дасялозы. Тегъёс: коронавирус Удмуртия Ижкар Тазалык  